作者:獨孤及
標題:代書寄上李廣州
內容:皖水望番禺，迢迢青天末。鴻雁飛不到，音塵何由達。獨有輿人歌，隔雲聲喧聒。皆稱府君仁，百越賴全活。推誠魚鱉信，持正魑魅怛。疲民保中和，性足無夭閼。天子諮四嶽，佇公濟方割。幾時複旋歸，入踐青瑣闥。賤子託明德，繚若松上葛。別離鄙吝生，結念思所豁。門欄關山阻，岐路天地闊。唯憑萬裡書，持用慰饑渴。